Chanette Paul skryf oor die vertaling van haar treffer "Offerlam" in Nederlands
Woensdag 20 Januarie 2016	Geplaas deur Sophia Kapp
Lees 1345 tye
Só gesels Chanette:
Een ding wat die vertaling van Offerlam na Nederlands my geleer het, is nuwe respek vir Afrikaans.
Wat my veral opgeval het, is hoe soepel Afrikaans is, hoe dinge op vars wyses uitgedruk kan word sonder om jou vas te loop teen rigiede taalkonvensies. My vertaler het haar verstom aan die bondigheid waarmee ons ŉ gedagte of beeld oordra en moes soms ŉ paar sinne gebruik om te vertaal wat ek in ŉ enkele sin gesê het.
Nederlandse tydsverbuiging het my ook ŉ les geleer. Voorheen het ek dit altyd bekla dat die verlede tyd in Afrikaans so lomp is. Ook dat die gebruik van (historiese) teenwoordige tyd ŉ hele paar beperkings oplê as mens hoofsaaklik daarin skryf. Skryf jy in die verlede tyd, sit jy gou met ŉ barrage van “het ge-“-konstruksies en veroorsaak dit sommer gou ŉ gevoel van mededeling pleks van belewing. Skryf jy in teenwoordige tyd, moet jy onder meer die tydsverloop van die verhaal baie netjies beplan om nie heen en weer in die verhaalhede te beweeg en die leser te verwar oor wanneer wat nou eintlik gebeur het nie.
My vertaler het saamgestem dat ons in die Nederlandse vertaling ook die teenwoordige tyd gebruik. In ŉ storie is daar egter karakters se herinneringe aan dinge wat voor die aanvang van die verhaal gebeur het – soms in die onlangse verlede en soms in die verre verlede. Boonop is daar ook terugverwysings na gebeure wat in die verhaalhede plaasgevind het. En dis net daar waar ek agtergekom het presies hoe omslagtig en ingewikkeld tydverbuigings in ŉ ander taal kan wees.
Ek is nou innig dankbaar vir ons vereenvoudigde gebruik van tydsaanduiding en het van vooraf waardering vir die soepelheid van Afrikaans wat ons toelaat om bondig, vars en oorspronklik met ons taal om te kan gaan.
Dinsdag 12 Januarie 2016	Geplaas deur Gerhard van Huyssteen
Lees 1477 tye
Die gedrukte pers is dood, lank lewe die gedrukte pers!
Sondagoggendritueel: laai Hoekom (my poedel) agterin die kar; koop die Rapport by Katleho op die straathoek; skuif aan vir ŉ vroegoggendontbyt op die terras van my stambistro in Menlopark. Al is ek ingeteken op die Netwerk24-toepassing, kry ek gratis wi-fi-toegang en het ek drie jaar laas ŉ papierboek gelees (Die gedrukte boek is dood, lank lewe die e-boek!), wil ek niks geen tegnologie sien nie. Drieeieromelet, koffie en, oudmodies, die papierkoerant.
Maar die afgelope Sondag is ek die nuus, die getwiet en rassismepraatjies tot satwordens toe teë, en ek gee die hoofkoerant vir Hoekom om homself tydelik mee te vermaak. Ek is al gewoond om ŉ leergierige jonghond se verslinderde koerant te ontsyfer.
Normaliter blaai ek altyd eerste na Nathan Trantraal se rubriek. Sy taalgebruik, skryfwyse en perspektiewe is verfrissend vars.
Maar vandag vang die voorblad van Rapport Beleef – die koerant se lewenstylblad – my oog: Vlêrmuiskerrie; Skeermeskuns; Koekgeveg. Vroliker kan dit byna nie, en ek is mos gek na nuwe Afrikaanse samestellings. (Oor die koekgeveg moet jy maar self op die agterblad gaan lees.)
In dié uitgawe kom ŉ aantal Groot Kanonne aan die woord: Waldimar Pelser (Rapportredakteur homselwers); Leon van Nierop (x2); Anél ‘Bobaaskokblogger’ Potgieter; en die veelbekroonde Sonja Carstens en Egmont Sippel. Dis huishoudelike name wat jy ken as jy nie net die koerantartikels lees nie, maar darem ook kyk wié dit geskryf het, soos ŉ mens behoort te doen.
En hulle kán skryf!
Waldimar se openingsin is 94 woorde lank. Ek is seker dit moet een of ander rekord wees; die gemiddelde sin in Afrikaans is 19.73 woorde lank.
Ek stel my wel die arme subredakteur se penarie voor, maar die leser raak nie uitasem nie. Die sin rol soepel van jou tong af, net soos die smeuïge woorde: Wanneer die botterige deeg van die wildspastei goud word in die Springfonteinpadstal se oond ...
Hy dek die tafel vir Leon: Hier blaai jy van moordend hittig na lawend wanneer jy deur ŉ laning ry wat 200 jaar al oor die ingang waghou. En later oor Damnville se mense: Die wind waai hulle teen doringdrade vas en daar klou hulle, elkeen met ŉ ander klank wanneer die wind daardeur fluit.
Anél laat die seisoenale groente en vrugte van die Seychelle soos ŉ Laurika Rauchliedjie klink: Avokado’s, eiervrug, komkommers, pampoene // margoz, kassawe, broodvrug, jams ...
En Sonja en Egmont maak werkwoorde werk: knip-knip, afsaag (vir vinnig ry), opswenk (vir vinnig boontoe draai). En naamwoordfrases: skop-, skiet- en klapper-orgie om na ŉ James Bondfilm te verwys (ofskoon die Taalkommissie liewer skop-skiet-en-klapper-orgie sou wou skryf), die klapperende uitlaatpype se rock-en-roll, of ŉ week van pure paranoïese malligheid.
Dís mos nou perspoësie.
Sommige joernaliste en subredakteurs (en ander skrywers en uitgewers) gebruik deesdae te maklik die lesers-gaan-nie-verstaan-nie-agterdeur.
Nee, lesers is vuisvoosverveeld met die dit en die dat en die ditse gedat. Ons is slim, kan woordeboeke gebruik en wíl elke dag ŉ stywe dosis poësie in ons vroegoggendomelet proe. Op papier, in die koerant.
Kô, lat ôs woode iet. As Hoekom kan, hoekô kan ôs ’ie?
Veeltalige woordeboek (Pharos)
Maandag 11 Januarie 2016	Geplaas deur Sophia Kapp
Lees 1404 tye
Suid-Afrikaanse veeltalige woordeboek
Die South African Multilingual Dictionary (SAMD) is die eerste woordeboek waarin interaktiewe vertalings vir al elf amptelike tale van Suid-Afrika in een volume verskaf word. Die woordeboek bestaan uit drie dele. Die eerste deel bevat sowat 3 800 Engelse woorde wat die kernwoordeskat van alledaagse kommunikasie insluit. Saam met die Engelse woord word ’n omskrywing van die woord gegee en dan volg die vertaling van die woord in die tien ander amptelike Suid-Afrikaanse tale. Die tweede deel bestaan uit algemene frases wat volgens temas ingedeel is. Die frases word eers in Engels gegee en dan volg die vertaling daarvan in die tien ander amptelike tale. Die derde afdeling bevat volledige indekse vir elke taal met bladsyverwysings na die hoofdeel van die woordeboek om naslaan te vergemaklik. Daar is plek agter in die boek vir gebruikers om nog woorde alfabeties by te voeg. Dit is perfek vir gebruik deur onderwysers, leerders, studente, gesondheidswerkers, personeel en toeriste.
Iolanda Steadman werk vir meer as twee dekades as ’n taalpraktisyn. Sy het ’n graad in joernalistiek en ’n MA-graad in Afrikatale. Sy spesialiseer in die samestelling, vertaling, redigering en produksie van verskeie Afrikataal-publikasies.
Prys: R199,95 (onderhewig aan verandering)
Indien jy meer inligting verlang, skakel met Henk Viljoen van Pharos by:
+27 12 431 7460
082 5655 145
Afrikaanse hekelterme en hulle afkortings (met Britse en Amerikaanse ekwivalente)
Maandag 04 Januarie 2016	Geplaas deur Sophia Kapp
Lees 2134 tye
Laai aanhegsels af:
Database.VivA.VertaalHekelterme.1.0.2.SK.2016-01-11.pdf	(170 Afgelaaide items)
Donderdag 10 Desember 2015	Geplaas deur Sophia Kapp
Lees 2160 tye
WEN met VivA!
ŉ Belangrike nuwe naslaanbron vir leerders, Afrikaans vir Almal deur Isabel Uys, het onlangs verskyn. Dit word uitgegee deur NB Uitgewers
Hierdie splinternuwe titel is die eerste taalnaslaanbron wat KABV-gebaseer is. Dit
bestaan uit twee dele. Die eerste deel sluit taalreëls en naslaanlyste in, en die
tweede deel bevat algemene kennisfeite oor Suid-Afrika en die res van die
KABV-vereistes vir Afrikaans Huistaal en Eerste en Tweede Addisionele Taal
vorm die basis vir die onderwerpe wat in dié boek bespreek word. Hierdie
onderwerpe sluit onder meer die volgende in: punktuasie, sametrekkings,
woordsoorte, letterlike en figuurlike betekenis, geluide van dinge en diere, tye,
sinonieme en antonieme, homonieme en homofone, en leenwoorde, om maar ’n
paar te noem. Dit bevat ook ’n lys met handige literêre terme soos hiperbool,
klanknabootsing en personifikasie, sowel as nuttige notas oor skriftelike werk.
Die tweede deel van die boek fokus op algemene kennisfeite soos die nasionale
simbole van Suid-Afrika, wie die wêreldleiers is, en groot uitvindsels van die
Isabel Uys is ’n oudonderwyseres en -skoolboekkeurder van Stellenbosch. Sy is die samesteller van ’n hele aantal studiegidse, veeltalige woordeboeke en feitegidse. Sy het twee ATKV-pryse verower. Baie van haar boeke is topverkopers en sommige is meer as 16 keer herdruk en bygewerk.
Wen ŉ kopie!
ŉ Gelukkige VivA-gebruiker kan ŉ kopie van hierdie bron wen. Hou ons Facebook-blad dop vir besonderhede en skryf op ons kompetisieblad in.